PICURI DE ÎNŢELEPCIUNE 

Vocaţia, libertatea şi...viaţa 


1. „Căutăm cu nesaţ VIAŢA ADEVĂRATĂ, în toate direcţiile vieţii noastre, prin cultură, 
prin călătoriile noastre duhovniceşti, ba chiar şi în păcat. Şi în păcat omul, până la urmă, îşi 
caută menirea lui cea adevărată. Dar păcatul nu este adevăr şi, de aceea, ceea ce Domnul nu 
ne-a dat ca poruncă, noi numim păcat, nu în sens moral sau etic, ci în sens ontologic, al firii. 
Chiar dacă noi nu înţelegem deplin poruncile, avem încredere în Dumnezeu, Care ne-a 
dezvăluit nouă ceea ce ştie El cel mai bine că ne trebuie, fiindcă El ne-a făcut şi El ne dezvăluie, 
prin cuvintele Sale, care sunt năzuinţele noastre şi unde găsim hrana ce o căutăm cu atâta poftă, 
adică viaţa veşnică". 


+ + + 

2. „DUMNEZEUface apel la libertatea noastră şi ne învaţă în viaţa aceasta că şi ea este o 
''gestaţie” pentru viaţa care va să fie, adică viaţa veşnică. în pântecele maicii ni se formau 
mădularele, de care n-aveam nevoie acolo. Ce căutau acolo mâini şi picioare, ochii şi nasul? 
Acestea erau pentru viaţa ce avea să fie după aceea. Dumnezeu ne învaţă în viaţa aceasta să 
începem noi înşine să tăiem ombilicul dintre noi şi pântecele creaţiei acesteia. Şi, precum 
pruncul, în pântecele maicii sale, nu ştie nimic, ci lasă firea să facă ceea ce ştie ea cu el, aşa şi 
noi, în pântecele vieţii acesteia, să ne încredinţăm întru totul Domnului. Şi chiar să colaborăm, 
prin rugăciune şi prin participarea la Sfintele Taine, care sunt energiile vieţii ce va să fie”. 


+ + + 

3. „VOCAŢIA OMULUI ESTE CHEMAREA LUI DUMNEZEU SPRE 
ÎNDUMNEZEIRE, chemarea prin care Dumnezeu cheamă pe om spre a-şi îndeplini destinul: 
pe pământ, pe măsura pământească, iar după aşa zisa " moarte " veşnicia, destinul în veşnicie, 
deci fericita împărăţie împreună cu Dumnezeu, în vecii vecilor”. 

Ieromonahul RAFAEL NOICA (1942 ), 
fiul marelui filosof român, Constantin Noica . este recunoscut drept unul dintre cei mai mari 
duhovnici români în viaţă. Locuieşte retras de peste 20 de ani la o mănăstire din Munţii Apuseni, în 
satul Lăzeşti, comuna Albac. Este cunoscut şi sub titulatura de ieromobahul de la Mănăstirea 
Sfântului Ioan Botezătorul, ţinutul Maldon, Essex, din Anglia. A primit o educaţie creştină 
minimă, deoarece tatăl său punea accent mai mult pe latura filosofică a vieţii, decât pe cea creştină, 
iar mama sa era de confesiune anglicană. La vârsta de 13 ani mama sa îl ia în Anglia în urma 
divorţului de marele filosof. Dus la Biserica anglicană mărturiseşte: 'Atmosfera la anglicani era 
foarte sărăcăcioasă, foarte rece, plicticoasă chiar. Nu în sensul că te-ar apuca căscatul în 
biserică, ci în sensul că nu te hrănea cu nimic". In căutarea Divinităţii Supreme, trece şi pe la 
penticostali, congregaţionalişti, Armata Salvării, baptişti, şi alte culte, dar nicăieri nu-şi găsea hrana 
săţioasă sufletului. A descoperit hrana duhovniceacă în Ortodoxie în anul 1961, iar dup 4 ani de 
cercetare, trăire, cunoaştere, este uns în monahism de Părintele Sofronie Saharov. Se întoarce în 
România în anul 1993, după 38 de ani de la momentul plecării. De două sau trei ori pe an mai ţine 
câte o conferinţă unde este ascultat de un public numeros. Reprezentanţii Patriarhiei Române, l-ar 
fi dorit episcop, dar refuză cu un bun simţ unic. A scris câteva cărţi printre care: "Cultura 
duhului", Gânduri", Celălalt Noica", multe conferinţe; publică în revista de spiritualitate 
monastică Epifania din Alba Iulia. A tradus din limba rusă şi publicat la Alba Iulia două cărţi scrise 
de duhovnicul său, părintele Sofronie Saharov. 

Autor de aforisme: 

**- „IERTAREA este parte integrantă a IUBIRII, care, iartă totul celui păcătos”. 



** - „ASCULTAREA este taina în care omul caută voia lui Dumnezeu prin el însuşi". 

** - „POCĂINŢA ESTE ÎNTOARCEREA DE LA MOARTE LA VIAŢĂ". 

P.S. „De două mii de ani ni se predică să ne iubim, şi noi ne urâm'’'’ (Mihai Eminescu). 

Părintele Ilie 



